Partenza
(Scritta per la mia partenza in Francia – 1974)

S’annu chimbantasette so paltidu
Abbandonende sa terra natia
Che puzone c’abbandonat su nidu
               Lassende cudda cara Mamma mia
               Chin su momentu de sa dispedida
               I pianghia cun tanta angustia
Laia nadu «Es gai sa vida,
Coraggiu e non piangas, Mamma cara,
Non siasa in cust’ora addolorida.
               Sa vida es contraria e avara,
               Giuro chi cantu prestu app’a torrare
               Però non verses sa lagrima amara.
Dega torro continu apo a restare
Ma pro como i m’iseta sa partenzia,
Es su momentu de ti saludare,
               Faghe coraggiu e tene passenzia
               Sende lontanu apo a pensare a tie
               Comente chi m’esserasa in presenzia.
Parto in s’ispera de torrare unu die
A tribagliare de pane un’incone
Ca sa vida nos obligat gasie,
               Andare in d’una anzena nazione
               Ca inoghe tribagliu non bin dada,
               In su momentu in custa occasione
Sa vida es gai ed es tribuliada
Obbligadu a lassare sa dimora
Sa cumpagnia e i sa terra amada
               In s’ispera de una noa aurora
               E ogniunu de torrare a logu sou
               Non poded’essere lontana cuss’ora.
In attesa chi unu guvernu nou
Chi de colore cambie s’insigna
e su tribagliu i enzada a prou,
              Gai tottus de torrare in Sardigna
               E sos ch’an guvernadu tantos’annos
               Che los bogare che razza maligna
Augurende a minores e mannos
Sos de fora ‘e torrare a logu insoro
Ch’an sunfridu dolores e ingannos
               Sa nostalgia e sa Sardigna in coro».
               Su ammentare de cando i via lontanu
               Cando bi penso ancora i m’addoloro
Pro custu a d’ogni Sardu paesanu
Deo auguro in custa sarda musa
De torrare in Sardigna allegru e sanu
In custu lidu amadu ‘e s’Ichinusa.